KOMISIJOS SPRENDIMAS
2008 m. gegužės 8 d.
iš dalies keičiantis Sprendimo 2002/308/EB, nustatančio patvirtintų zonų ir patvirtintų ūkių, atsižvelgiant į vienos ar kelių žuvų ligų - virusinės hemoraginės septicemijos (VHS) arba infekcinės hematopoezinės nekrozės (IHN) - paplitimą, sąrašus, I ir II priedus
(Pranešta dokumentu Nr. C (2008) 1719)
(Tekstas svarbus EEE)
(2008/427/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. sausio 28 d. Tarybos direktyvą 91/67/EEB dėl gyvūnų sveikatos reikalavimų, reglamentuojančių akvakultūros gyvūnų ir jų produktų teikimą į rinką (1), ypač į jos 5 ir 6 straipsnius,
kadangi:
(1)
Komisijos sprendime 2002/308/EB (2) nustatyti patvirtintų zonų ir patvirtintų žuvininkystės ūkių, esančių nepatvirtintose zonose, atsižvelgiant į tam tikrų žuvų ligų paplitimą, sąrašai.
(2)
Vokietija, Prancūzija, Italija, Austrija ir Slovėnija pateikė patvirtinamuosius dokumentus, siekdamos gauti nepatvirtintoje zonoje esančio patvirtinto ūkio, kuriame neužfiksuota virusinės hemoraginės septicemijos (VHS) ir infekcinės hematopoezinės nekrozės (IHN) atvejų, statusą tam tikriems ūkiams jų teritorijoje. Pateikti dokumentai rodo, kad šie ūkiai atitinka Direktyvos 91/67/EEB 6 straipsnyje nustatytus reikalavimus. Todėl jie atitinka patvirtintų ūkių, esančių nepatvirtintose zonose, statuso reikalavimus ir turėtų būti įtraukti į patvirtintų ūkių sąrašą.
(3)
Danija, Prancūzija, Italija ir Jungtinė Karalystė pateikė patvirtinamuosius dokumentus, siekdamos gauti patvirtintų zonų, kuriose neužfiksuota VHS ir IHN atvejų, statusą tam tikroms zonoms jų teritorijose. Pateikti dokumentai rodo, kad tos zonos atitinka Direktyvos 91/67/EEB 5 straipsnyje nustatytus reikalavimus. Todėl jos atitinka patvirtintų zonų statuso reikalavimus ir turėtų būti įtrauktos į patvirtintų zonų sąrašą.
(4)
Prancūzija ir Suomija pateikė patvirtinamuosius dokumentus, siekdamos gauti patvirtintų zonų, kuriose neužfiksuota VHS atvejų, statusą tam tikroms zonoms jų teritorijose. Pateikti dokumentai rodo, kad tos zonos atitinka Direktyvos 91/67/EEB 5 straipsnyje nustatytus reikalavimus.
(5)
Vokietija pranešė apie VHS atvejį viename ūkyje, kuriame anksčiau tos ligos atvejų neužfiksuota. Todėl Sprendime 2002/308/EB šios zonos nebegalima nurodyti kaip neužkrėstos VHS.
(6)
Danija informavo, kad kai kurie patvirtinti ūkiai, kuriuose neužfiksuota VHS ir IHN atvejų, neatitinka priežiūros reikalavimų, kad juos būtų galima laikyti VHS neužkrėstais ūkiais. Todėl Sprendime 2002/308/EB šių ūkių nebegalima nurodyti kaip neužkrėstų VHS.
(7)
Italija pranešė, kad kai kurios su VHS ir IHN nebuvimu susijusios programos, patvirtintos 2003 m. rugpjūčio 28 d. Komisijos sprendimu 2003/634/EB dėl patvirtintų zonų ir patvirtintų ūkių nepatvirtintose zonose statuso suteikimo dėl žuvų virusinės hemoraginės septicemijos (VHS) ir infekcinės hematopoetinės nekrozės (IHN) patvirtinimo programų (3), jau baigtos. Susijusi zona ir ūkis atitinka patvirtintos zonos ir patvirtinto ūkio statuso reikalavimus nepatvirtintoje zonoje, ir todėl jie turėtų būti atitinkamai įtraukti į Sprendimo 2002/308/EB patvirtintų zonų arba patvirtintų ūkių nepatvirtintose zonose sąrašą.
(8)
Todėl Sprendimą 2002/308/EB reikėtų atitinkamai iš dalies pakeisti.
(9)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
NUSPRENDĖ:
1 straipsnis
Sprendimas 2002/308/EB iš dalies keičiamas taip:
1)
I priedas pakeičiamas šio sprendimo I priedo tekstu.
2)
II priedas pakeičiamas šio sprendimo II priedo tekstu.
2 straipsnis
Šis sprendimas skirtas valstybėms narėms.
Priimta Briuselyje 2008 m. gegužės 8 d.